DA EN Den Europæiske Unions Tidende C 11/6

Opfordring til at fremsætte bemærkninger efter artikel 1, stk. 2, i del I i protokol 3 til aftalen mellem EFTA-staterne om oprettelse af en tilsynsmyndighed og en domstol om statsstøtte til Sandefjord Fotball AS

(2015/C 11/05)

Ved beslutning nr. 444/14/KOL af 22. oktober 2014, der er gengivet på det autentiske sprog efter dette resumé, indledte EFTA-Tilsynsmyndigheden proceduren efter artikel 1, stk. 2, i del I i protokol 3 til aftalen mellem EFTA-staterne om oprettelse af en tilsynsmyndighed og en domstol. De norske myndigheder er underrettet ved fremsendelse af en kopi af denne beslutning.

EFTA-Tilsynsmyndigheden opfordrer hermed EFTA-staterne, EU-medlemsstaterne og interesserede parter til inden for en frist på en måned efter offentliggørelsen af denne meddelelse at fremsende deres bemærkninger til den pågældende foranstaltning til:

EFTA-Tilsynsmyndigheden Register Rue Belliard/Belliardstraat 35 1040 Bruxelles/Brussel BELGIEN

Disse bemærkninger vil blive videresendt til de norske myndigheder. Interesserede parter, der fremsætter bemærkninger til sagen, kan skriftligt anmode om at få deres navne hemmeligholdt. Anmodningen skal være begrundet.

RESUMÉ

Procedure

Efter adskillige klager og markedsoplysninger har EFTA-Tilsynsmyndigheden (Tilsynsmyndigheden) undersøgt den angivelige statsstøtte til den professionelle fodboldklub, Sandefjord Fotball AS. Tilsynsmyndigheden fremsendte efterfølgende to anmodninger om oplysninger til de norske myndigheder, som de besvarede.

Beskrivelse af foranstaltningen

Ved en aftale af 28. november 2006 overdrog Sandefjord kommune gratis to jordlodder i området Pindsle til datterselskaber af Sandefjord Fotball AS. Kommunen havde tidligere købt de pågældende grunde (bestemt til landbrugsformål) for 3,7 mio. NOK og udlagt dem til erhvervsformål og anvendelse til stadion.

Ifølge aftalen var Sandefjord Fotball AS forpligtet til at opføre et fodboldstadion (der var projekteret til at koste 110 mio. NOK) på en del af jorden og havde ret til at sælge den anden del for at bidrage til finansieringen af byggeriet. Kort tid efter solgte Sandefjord Fotball AS sit datterselskab, som ejede denne anden del af jorden, til Pindsle Property AS for 40 mio. NOK. Der blev ikke foretaget nogen værdiansættelse af selskabet forud for salget.

Aftalen indeholdt også en række yderligere forpligtelser. Særlig indvilgede Sandefjord Fotball AS i at udføre vejarbejde på stadionområdet (for ca. 6,5 mio. NOK) og dække omkostningerne i forbindelse med, at anvendelsen af det gamle stadion ville ophøre, herunder reparationer (i alt ca. 2,6 mio. NOK).

Det nye stadion stod færdigt i juli 2007, og de samlede anlægsomkostninger udgjorde 100 mio. NOK. Udover fodboldbanen og tilskuerpladserne omfatter det en række andre faciliteter som bl.a. en atletikbane, et fitnesscenter og mødelokaler. Disse udlejes gratis til andre organisationer (primært indenfor amatørsport).

Den 9. juni 2009 solgte Sandefjord Fotball AS det selskab, som ejer stadionet, til Pindsle Property AS for 15 mio. NOK. Prisen var baseret på en sagkyndig erklæring, hvilket var påkrævet, eftersom flere enkeltpersoner havde bestyrelsesposter og aktieandele i både klubben og Pindsle Property AS. Efter salget har Sandefjord Fotball AS betalt en årlig leje på 3 mio. NOK samt 30 % af værdien af billetsalget for anvendelse af stadionet. Ifølge de norske myndigheder svarer lejeniveauet til, hvad andre fodboldklubber i Norge betaler for anvendelse af stadioner.

Bemærkninger fra de norske myndigheder

Ifølge de norske myndigheder forpligtede aftalen af 28. november 2006 om overdragelse af jordlodder Sandefjord Fotball AS til at opføre stadionet til en anslået værdi, som lang oversteg værdien af jorden. Derfor medførte overdragelsen ikke en økonomisk fordel for Sandefjord Fotball AS.

Hvad angår værdien af de omhandlede jordlodder, har de norske myndigheder anført, at den grund, som stadionet er placeret på, ikke har nogen markedsværdi, da den blandt andet er bestemt til et fodboldstadion. Det betyder, at en eventuel udvikling af området skal omfatte opførelse af et fodboldstadion, hvilket vil medføre meget store byggeomkostninger. Ingen køber bortset fra fodboldklubben ville derfor være interesseret i grunden.

Hvad angår værdien af det andet jordlod, har de norske myndigheder anført, at den pris på 40 mio. NOK, som Pindsle Property AS betalte, ikke afspejler markedsværdien, men nærmere byggede på Sandefjord Fotball AS finansieringsbehov. Ejerne af Pindsle Property AS var tilhængere af fodboldklubben og ønskede at bidrage til opførelsen af stadionet. De norske myndigheder har sørget for en uafhængig ekspertvurdering, som peger på en markedsværdi på omkring 15 mio. NOK.

Endelig har de norske myndigheder anført, at den yderligere forpligtelse i aftalen af 28. november 2006 angående vejarbejde og ophørt anvendelse af det gamle station, herunder reparationer, bør trækkes fra grundens værdi.

Forekomst af statsstøtte

Eftersom Sandefjord kommune har købt jord og efterfølgende overdraget den gratis til Sandefjord Fotball AS, er der tale om statsmidler, som omhandlet i artikel 61 i EØS-aftalen.

Sandefjord Fotball AS er en professionel fodboldklub, der udøver økonomiske aktiviteter på flere forskellige markeder, herunder markedet for salg af spillere og markederne for billetsalg, tv-rettigheder, samlerobjekter relateret til klubben og sponsorater. Den kan derfor betragtes som en virksomhed. Da klubben var eneste modtager, er foranstaltningen selektiv.

Sandefjord kommune fulgte ikke procedurerne i Tilsynsmyndighedens retningslinjer om statsstøtteelementer i forbindelse med offentlige myndigheders salg af jord og bygninger. Tilsynsmyndigheden kan derfor ikke udelukke, at der på basis af den procedure, kommunen har fulgt, er tale om statsstøtte.

Hvad angår overdragelsen af den jord, som stadionet blev opført på, er Tilsynsmyndigheden ikke overbevist om, at forpligtelsen til at opføre et fodboldstadion kan anses for at nedsætte markedsprisen til nul. Desuden har de norske myndigheder ikke begrundet, hvorfor de foretog salget til en pris, som ligger under kommunens anskaffelsespris.

Med hensyn til overdragelsen af byggegrunde bestemt til erhvervsformål er det Tilsynsmyndighedens opfattelse, at en markedsøkonomisk aktør, som sælger byggegrunde, ikke ville indføre en betingelse om opførelse eller finansiering af et stadion i aftalen. Tilsynsmyndigheden finder på nuværende tidspunkt desuden, at den pris på 40 mio. NOK, som Pindsle Property AS har betalt for selskabet, der ejer jorden, giver et mere retvisende billede af markedsværdien end den efterfølgende vurdering, som de norske myndigheder har indhentet.

Hvad angår de yderligere omkostninger, som Sandefjord Fotball AS har afholdt i overensstemmelse med aftalen, og som de norske myndigheder hævder kan trækkes fra markedsprisen, er Tilsynsmyndigheden endnu ikke overbevist om, at de afspejler omkostninger, som kommunen ellers ville have afholdt.

Endelig finder Tilsynsmyndigheden, at den pågældende foranstaltning kan fordreje konkurrencen og påvirke samhandelen mellem de medlemsstater, der er med i EØS-aftalen, idet Sandefjord Fotball AS udøver økonomiske aktiviteter på markeder, som omfatter flere EØS-medlemsstater. Navnlig er klubben aktiv på det internationale marked for salg af spillere og rekrutterer jævnligt spillere primært fra andre EØS-stater.

Tilsynsmyndigheden er derfor ind til videre nået frem til den konklusion, at overdragelsen af det pågældende areal har ført til, at der er blevet ydet statsstøtte til Sandefjord Fotball AS.

Støttens forenelighed med EØS-aftalen

Ifølge EØS-aftalens artikel 61, stk. 3, litra c), kan statsstøtte til fremme af sport, herunder støtte til sportsinfrastruktur, betragtes som forenelig med EØS-aftalen, når den ikke ændrer samhandels- og konkurrencevilkårene i EØS i et omfang, der strider mod de fælles interesser.

De norske myndigheder har dog ikke fremført nogen argumenter for, at støtten skulle være forenelig med EØS-aftalen. Tilsynsmyndigheden er derfor i tvivl om, hvorvidt overdragelsen af jord til Sandefjord Fotball AS kan betragtes som forenelig med EØS-aftalens artikel 61, stk. 3, litra c).

Konklusion

På baggrund af ovenstående har Tilsynsmyndigheden besluttet at indlede en formel undersøgelsesprocedure efter artikel 1, stk. 2, i del I i protokol nr. 3 til aftalen mellem EFTA-staterne om oprettelse af en tilsynsmyndighed og en domstol for så vidt angår statsstøtte til Sandefjord Fotball AS. Interesserede parter opfordres til at fremsætte deres bemærkninger senest en måned efter offentliggørelsen af denne meddelelse i Den Europæiske Unions Tidende.

I overensstemmelse med artikel 14 i protokol nr. 3 kan al ulovlig støtte kræves tilbagebetalt fra modtageren.